Polisiehond sleep verdagte uit rivierKonst. Ashley Kock saam met die polisiehond Sem. (Foto: SAPS) ŉ Polisiehond in die Noord-Kaap het sy swemvaardighede ingespan toe hy ŉ moordverdagte in ŉ rivier vasgetrek het. Dié het glo die polisie probeer ontduik deur in die rivier te spring en weg te swem. Kapt. Sergio Kock, polisiewoordvoerder, sê die polisie was dae lank op soek na ŉ 31-jarige man wat na bewering sy vriendin se pa by sy huis in Hartswater doodgesteek het. Die moord het verlede Dinsdag 15:30 plaasgevind en die verdagte het op die vlug geslaan op pad na Pampierstad. Hy is Donderdag 13:50 uiteindelik deur lede van die polisie opgespoor. In ŉ poging om lede van die honde-eenheid te ontduik het hy in die rivier gespring en begin wegswem. “Konst. Ashley Kock het die polisiehond Sem in die water agter hom aangestuur. Sem het die verdagte sowat halfpad deur die rivier ingehaal en vasgetrek,” het Kock gesê. Nadat Sem die beweerde moordenaar uit die water gesleep het, het lede van die honde-eenheid hom in hegtenis geneem. Hy sal na verwagting binnekort in die Hartswater-landdroshof verskyn. Genl.maj. Johan Bean, distrikskommissaris van die Frances Baard-munisipaliteit, het Sem bedank vir sy harde werk om die verdagte vas te trek. Bean het ook die betrokke beamptes en gemeenskapslede bedank vir hul vinnige reaksie wat tot die inhegtenisneming van die verdagte gelei het.